钦定古今图书集成/明伦汇编/官常典/第479卷 > 薛循义
## 钦定古今图书集成/明伦汇编/官常典/第479卷 > 薛循义

按《北齐书》本传，“循义字公让，河东汾阴人也。曾祖绍，
魏七兵尚书、太子太保。祖寿仁，河东、河北二郡守、秦
州刺史、汾阴公。父宝集，定阳太守。循义少而奸侠，轻
财重气，招召豪猾，时有急难相奔投者，多能容匿之。
魏咸阳王为司州牧，用为法曹从事。魏北海王颢镇
徐州，引为墨曹参军。正光末，天下兵起，颢为征西将”
军、都督华豳东秦诸军事、兼左仆射、西道行台，以循
义为统军。时有诏能募得三千人者用为别将。于是
循义还河东，仍历平阳、弘农诸郡，合得七千馀人，即
假安北将军、西道别将。俄而东西二夏，南北两华及
豳州等反叛，颢进讨之，循义率所部颇有功。绛、蜀贼
陈双炽等聚汾曲，诏循义为大都督，与行台长孙权
共讨之。循义以双炽是其乡人，遂轻诣垒下，晓以利
害，炽等遂降，拜循义龙门镇将。后循义宗人凤贤等
作乱，围镇城。循义亦以天下纷扰，规自纵擅，遂与凤
贤聚众为逆。自号“黄钺大将军。”诏都督宗正珍孙讨
之。军未至，循义惭悔，乃遣其帐下孙怀彦奉表自陈，
乞一大将招慰。魏孝明遣西北道大行台胡元吉奉
诏晓谕，循义降。凤贤等犹据险屯结长孙稚军于弘
农。珍孙军灵桥，未能进。循义与其从叔善乐、从弟嘉
族等，各率义勇，为攻取之势，与凤贤书，示其祸福。凤
贤降，拜凤贤龙骧将军、假节、稷山镇将、夏阳县子，邑
三百户，封循义汾阴县侯，邑八百户。尔朱荣以循义
豪猾反复，录送晋阳，与高昂等并见拘防。荣赴洛，以
循义等自随，置于驼牛署。荣死，魏孝庄以循义为弘
农、河北、河东正平四郡大都督。时高祖为晋州刺史，
见循义待之甚厚。及尔朱兆立魏长广王为主，除循
义右将军、陕州刺史、假安南将军。魏前废帝初，以循
义为持节、后将军、南汾州刺史。高祖起义信都，破四
胡于韩陵，遣征循义，从至晋阳，以循义行并州事。又
从高祖平尔朱兆。武帝之入关也，高祖奉迎临潼关，
以循义为关右行台，自龙门济河西魏北华州刺史
薛崇礼屯阳氏壁，循义以书招之，崇礼率万馀人降。
樊子鹄之据兖州，循义从大司马娄昭破平之。天平
中，除卫将军、南中郎将，带汲郡太守，顿兵淮阳、东郡、
黎阳五郡都督。迁东徐州。元象初，拜仪同。沙苑之役，
从诸军退还，行晋州事。封祖业弃城走，循义追至洪
洞，说祖业还守，而祖业不从。循义还据晋州，安集固
守。西魏仪同长孙子彦围逼城下，循义开门伏甲以
待之。子彦不测虚实，于是遁去。高祖甚嘉之，就拜晋
州刺史、南汾、东雍、陕四州行台，赏帛千疋。循义在州，
擒西魏所署正平太守段荣显，招降胡酋胡垂黎等部落数千口，表置《五城郡》以安处之。高仲密之叛，以
循义为西南道行台，为犄角声势不行。寻除齐州刺
史，以黩货除名。追其前守晋州功，复其官爵，仍拜卫
尉卿。时山胡侵乱晋州，遣循义追讨，破之。进爵正平
郡公，加开府。世宗以高祖遗旨，减封二百户，别封循
义为平乡男。天保初，除护军，别封蓝田县公，又拜太
子太保。五年七月卒，时年七十七。赠晋太华三州诸
军事、司空、晋州刺史，赠物三百段。子文殊嗣